Dandelion

"**Dandelion**" (בעברית: "**[[שן הארי|שֵׁן הַאֲרִי]]**") הוא שיר של הזמרת האמריקאית אריאנה גרנדה, שיצא לאור ב-28 במרץ 2025 כאחד משש רצועות הבונוס מתוך *[[Eternal Sunshine Deluxe: Brighter Days Ahead]]*, מהדורת הדלוקס לאלבום האולפן השביעי שלה. עם צאתו, זכה השיר להצלחה מסחרית כאשר נכנס היישר למקום ה-38 במצעד הבילבורד הוט 100 האמריקאי ולמקום החמישי במצעד ההשמעות של ספוטיפיי בארצות הברית, והוא בולט מבחינה אמנותית בזכות הפקה ייחודית המשלבת אלמנטים של R&B, פופ וג'אז.

## רקע
השיר יצא לאור במרץ 2025, כשנה לאחר צאת אלבום האולפן השביעי של גרנדה, *[[Eternal Sunshine]]*, כחלק ממהדורת הדלוקס של האלבום שנקראת *[[Eternal Sunshine Deluxe: Brighter Days Ahead|Brighter Days Ahead]]*. תקופה זו סימלה נקודת מעבר בקריירה של גרנדה, אשר התמקדה במקביל בעולם הקולנוע עם כיכובה בסרט "מרשעת" ואף הייתה מועמדת לפרס האוסקר על תפקידה. בראיון לפודקאסט "Las Culturistas", גרנדה אף הצהירה שהיא מתכננת להעביר את המיקוד שלה לתיאטרון, וציינה כי אינה רואה את עצמה ממשיכה לייצר מוזיקת פופ באותו הקצב שעשתה בעשור האחרון. מבחינה אישית, היצירה מגיעה לאחר גירושיה מדלטון גומז ותחילתה של מערכת יחסים חדשה עם השחקן אית'ן סלייטר.

בהתייחסות לפרויקט כולו, גרנדה ציינה כי ההשראה לאלבום ולסרט הקצר הנלווה אליו הגיעה מהסרט "שמש נצחית בראש צלול" משנת 2004. היא הסבירה שהיא התחברה עמוקות לסרט מכיוון שאנשים רבים יכולים להזדהות עם התחושה של להישאר במערכת יחסים מתוך אהבה גדולה, גם כשיודעים שמשהו בה אינו תקין. 

ההכרזה הרשמית על צאת מהדורת הדלוקס והסרט הקצר התרחשה ב-12 במרץ 2025, עשרה ימים לאחר טקס האוסקר. במהלך רוב חודש מרץ, גרנדה שחררה טיזרים והכרזות מקדימות משמעותיות באמצעות קו טלפון ייעודי למעריצים בשם "Brighter Days hotline", וכן דרך טריילרים ופוסטים מסתוריים ברשתות החברתיות. ב-17 במרץ 2025, היא חשפה את שמות ששת השירים החדשים, וביניהם "Dandelion", באמצעות תמונה של פיסות נייר חום גזורות שהעלתה לחשבון אינסטגרם חדש שפתחה תחת השם "Brighter Days Inc". כמו כן, גרנדה קידמה את השיר באמצעות סרטון טיזר שהעלתה לחשבון הטיקטוק שלה.

## הרכב מוזיקלי וסגנון
השיר מהווה חריגה מהסגנון שאפיין את רוב אלבום המקור, ומציג שילוב ייחודי של פופ הנטוע ב-R&B עם השפעות בולטות של ג'אז. מבחינה סגנונית, מדובר ברצועה קצבית, פתיינית וסקסית המשלבת מקצב טראפ מובהק. סגנון זה עורר נוסטלגיה בקרב מעריציה של גרנדה, שכן הוא מזכיר מאוד את סגנון ה"טראפ-יאנה" שאפיין את תקופת האלבום *[[Thank U, Next]]*.

בניגוד לשירים הנפתחים בסינתיסייזרים או בפסנתר, "Dandelion" נפתח בריף כלי נשיפה עמוק, "מעושן" וסולטרי (יש המזהים אותו כחצוצרה ואחרים כסקסופון), אשר מזכיר את תפקיד כלי הנשיפה בשיר "Ordinary Things". ההפקה המוזיקלית משלבת בין כלי הנשיפה הללו לבין בייסליין פועם, סינתיסייזרים ומקצב טראפ תזזיתי.

מבחינה ווקאלית, גרנדה משתמשת בטון שירה מעושן ואינטימי שמוסיף לאווירה האפלה והלילית של השיר. במהלך השיר, ובמיוחד כשהיא מפגינה משחקיות, היא מטפסת אל עבר התווים הגבוהים ביותר של הפלסט הנשימתי שלה. בנוסף, השיר נשען על הרמוניות קוליות רב-שכבתיות ועשירות המזוהות כל כך עם סגנונה של גרנדה.

הפקת השיר, עליה חתומים גרנדה עצמה ומקס מרטין, מתוארת כמעין הלחמה של אלמנטים מוזיקליים שונים. השיר מתחיל באווירת ג'אז לילית ושקטה, אך מהר מאוד המקצב "נשמט מתחת לרגליים" ומשתנה לטראפ אלקטרוני וסינתטי. בניגוד לשירים הנבנים לקראת קרשנדו דרמטי, "Dandelion" מבוסס על מהלך הרמוני תבניתי שחוזר על עצמו ויוצר לופ סאונד מחזורי והיפנוטי. מבנה רך ומעגלי זה נועד לשקף בצורה קולית את המוטיבים של מחשבות אובססיביות וקרבה אינטימית המובעים במילות השיר.

### מילים ותוכן
[ממוזער|פרח [שן הארי, המהווה את המוטיב המרכזי בשיר. מילות השיר משתמשות בפעולת הנשיפה על הפרח כדימוי להבעת משאלות רומנטיות, לצד אזהרה מפני השבריריות של הקשר הזוגי]]
השיר עוסק באהבה, תשוקה, פגיעות רגשית והתקווה שמלווה חלומות רומנטיים. המסר העיקרי של השיר הוא הזמנה לבן הזוג לאמץ את הפוטנציאל של הקשר ביניהם, תוך הדגשת החשיבות של טיפוח המערכת הזוגית. השיר משלב בין כנות ורצינות רגשית לבין קלילות, פלרטטנות ומיניות מובהקת. בתקשורת סיקרו אותו כשיר המהווה הצצה אינטימית לחיים הפרטיים של גרנדה (ורבים שיערו שהוא מתייחס למערכת היחסים שלה עם השחקן אית'ן סלייטר), והוא מציג מסר של מסירות רומנטית לצד אזהרה לבן הזוג שלא לקחת את ההזדמנות הזו כמובן מאליו.

השיר נשען על מספר מטאפורות מרכזיות מעולם הצומח והפולקלור. הדימוי המרכזי הוא של פרח שן הארי, המוכר בפולקלור כסמל להבעת משאלות, אהבה וגורל. גרנדה מדמה את עצמה לפרח ומזמינה את בן זוגה להביע משאלה, מתוך הבטחה שהיא יכולה להגשים את כל חלומותיו. עם זאת, שן הארי מסמל גם שבריריות - השורה "Boy, just don't blow this" היא משחק מילים המשלב את פעולת הנשיפה על סביון כדי להביע משאלה, יחד עם אזהרה לבן הזוג שלא "ינשוף" חזק מדי ויהרוס את הקשר. בדיוק כפי שזרעי הפרח מתפזרים ברוח, כך גם ההזדמנות הרומנטית עלולה ללכת לאיבוד אם לא ינהגו בה בעדינות.

## שחרור ושיווק
גרנדה קידמה את השיר באופן פרטני על ידי העלאת סרטון טיזר ייעודי עם סאונד השיר לחשבון הטיקטוק הרשמי שלה לפני יציאת מהדורת הדלוקס.

בנוסף, "Dandelion" הוא אחד השירים המרכזיים שזכו לייצוג ויזואלי בסרט הקצר (באורך 26 דקות) שליווה את יציאת המהדורה, בו הדמות המבוגרת "פיצ'ס" צופה בזיכרון עבר שלה מופיעה ככוכבת פופ עם השיר. נוכחותו של השיר בחלק זה של הסרט הקצר הייתה כה בולטת, עד שחלק מגופי התקשורת התייחסו אליו בטעות כ-"קליפ של Dandelion" בפני עצמו, תוך ציון ההחלטה של גרנדה לחזור בו לתסרוקת הקוקו הגבוה והאייקונית (בליווי אייליינר דרמטי) שאפיינה את עידני העבר בקריירה שלה.

## וידאו קליפ
לשיר לא יצא וידאו קליפ מסורתי ועצמאי. עם זאת, השיר זכה לייצוג ויזואלי בולט כחלק מסרט קצר בשם *[[Brighter Days Ahead]]*, שליווה את יציאת מהדורת הדלוקס של האלבום.

הסרט הקצר, שבוים על ידי גרנדה וכריסטיאן ברסלאוור, עוקב אחר דמותה המבוגרת של גרנדה, "פיצ'ס", אשר מגיעה למרפאה כדי לצפות בזיכרונות העבר שלה בפעם האחרונה לפני מחיקתם. באחד הזיכרונות המרכזיים המוצגים בסרט, גרנדה נראית מופיעה על הבמה ככוכבת פופ צעירה ושרה את "Dandelion" לצד שירים נוספים מהאלבום. הסרט כולו תפקד כמעין יצירה המאגדת "שישה קליפים באחד", כאשר הקטע של "Dandelion" יצר הד משמעותי. בחלק זה של הסרט, גרנדה בחרה להחזיר את סימן ההיכר המובהק שלה מהעבר - הקוקו הגבוה והוולומינוזי בשילוב איפור אייליינר דרמטי.

## קבלה ביקורתית
התגובות של מבקרי המוזיקה לשיר מתוך מהדורת הדלוקס היו ברובן הגדול חיוביות מאוד, תוך ציון לשבח של האווירה החושנית, השילוב המקורי בין הז'אנרים, וסגנונה השובב של גרנדה. עם זאת, נשמעו גם מספר ביקורות מעורבות שהצביעו על חזרתיות ומבנה הפקתי מעורר מחלוקת בקרב מאזינים.

מגזין "בילבורד" החמיא במיוחד לאווירה של השיר וקבע כי גרנדה "תמיד טובה בלספק להיטי סקס באלבומים שלה, והיא מספקת אחד לוהט במיוחד עם 'Dandelion'". המבקר ציין לטובה את השירה הגבוהה והקלילה של גרנדה, שלדבריו מכניסה "נימה של משחקיות... שעוזרת להעביר את התחושה הקורצת והאירונית של כל היצירה". כמו כן, שיבחו את ההפקה המוזיקלית ותיארו אותה כ"תערובת לוהטת של בס פועם, סינתיסייזרים מנצנצים ומקצב טראפ תזזיתי". בביקורת קצרה ונלהבת על השיר, מגזין "רולינג סטון" שיבח את ההרכב המוזיקלי של הרצועה וציין שהיא "מלאה במקצבי טראפ וקרנות ג'אז, שלא לדבר על תאווה בראש". במגזין *PULP*, המבקר קבע כי השיר מביא עמו נוסטלגיה לעידנים קודמים בקריירה של גרנדה, וציין כי הוא מקבל השראה מתקופת *[[Thank U, Next]]* אך מציג "טוויסט בוגר יותר ונגוע בג'אז". המגזין הגדיר את השיר כ"קריצה לשורשים הפרובוקטיביים יותר שלה, שמוכיחה שהיא התפתחה מבלי לאבד את התעוזה שהמעריצים אוהבים". באתר *The Signal* המבקר הכתיר את השיר כפייבוריט האישי שלו מתוך שירי הדלוקס החדשים, ותיאר אותו כ"שיר R&B ג'אזי שהופך לפופ, ומלא עד גדותיו ברמיזות". באתר *Neon Music* המבקר אלכס האריס שיבח את המעברים ההפקתיים המפתיעים וקבע כי השיר אינו לחישה, אלא "קריצה". הוא הגן על ההפקה, שאותה כינה "פרנקנשטיין זהיר", וטען שהשיר "נועד להיות חמקמק. הוא נועד לבלבל".

מגזין *Atwood* הציג עמדה מעורבת. מצד אחד, הוא החמיא לגרנדה על כך שסיפקה "להיט סקס שובב ולוהט", אך מצד שני ביקר את מבנה השיר ביחס לשאר הפרויקט. המבקר טען כי "אף על פי שהוא סולידי ללא ספק, הוא לא ממש מגיע לאותם גבהים כמו חלק משירי הדלוקס האחרים, עם פזמון שמרגיש מעט חזרתי מדי". למרות שהמבקר של *Neon Music* אהב את השיר, הוא ציין שההפקה הייחודית עוררה מחלוקת וביקורת ברשת. הוא ציין ש"לא כולם אהבו את זה — כמה משתמשי רדיט כינו אותו 'בלתי ניתן להאזנה' או בעל סאונד של תוכנת חינם", אך הוסיף שלדעתו, מי שמבטל את השיר בגלל סגנונו המקוטע מפספס את הפואנטה של היצירה.

## הצלחה מסחרית
עם צאת מהדורת הדלוקס של האלבום, השיר נכנס למצעד בילבורד הוט 100 והגיע למקום ה-38. בסוף שבוע צאתו, "Dandelion" זכה להצלחה ונכנס לעשירייה הפותחת במצעד ההשמעות היומי של ספוטיפיי בארצות הברית, כשהוא מתברג במקום החמישי. במקביל, במצעד ההשמעות העולמי של ספוטיפיי, השיר הצליח להתברג ב-20 הגדולים.

השיר הגיע למקום השלישי במצעד המגמות הרשמי של בריטניה, העוקב אחר שירים שמראים צמיחה לקראת כניסה למצעד הסינגלים הבריטי המרכזי.

נכון למרץ 2026, חצה השיר את רף 100 מיליון ההשמעות בפלטפורמת ספוטיפיי.

## קרדיטים

* ברייס בורדונה – טכנאי מיקס שני
* סרבן גניאה – טכנאי מיקס
* אריאנה גרנדה – זמרת ראשית, מלחינה, כותבת מילים, מפיקה
* סם הולנד – טכנאי
* מקס מרטין – מעבד שותף, מלחין, כותב מילים, מפיק, מתכנת, תוף, בס, קלידים
* ג'סי מקגינטי – סקסופון בריטון, טרומבון בס, סקסופון טנור, טרומבון, חצוצרה
* רנדי מריל – טכנאי מאסטרינג
* איליה סלמנזאדה – מעבד שותף, מלחין, כותב מילים, מפיק, מתכנת, תוף, בס, קלידים
* לו קאראו – טכנאי
* ג'ושוע קונולי – טכנאי נוסף
* דניאל קלארק-דיקנדילו – טכנאי נוסף
* רשון רוס – חצוצרה

## מיקומי שיא

## קישורים חיצוניים

## הערות שוליים

קטגוריה:שירי 2025
קטגוריה:שירי אריאנה גרנדה
קטגוריה:שירים באנגלית
קטגוריה:שירים שנכתבו על ידי אריאנה גרנדה
קטגוריה:שירים שנכתבו על ידי מקס מרטין
קטגוריה:שירים שנכתבו על ידי איליה סלמנזאדה
קטגוריה:שירים שהופקו על ידי מקס מרטין
קטגוריה:שירים שהופקו על ידי איליה סלמנזאדה
קטגוריה:שירי R&B
קטגוריה:שירי פופ
קטגוריה:שירי ג'אז אמריקאיים
קטגוריה:שירי אהבה
קטגוריה:שירים על פרחים
קטגוריה:שירים על מיניות